b'\n_START_ARTICLE_\nAlbereda de Val\xc3\xa8ncia\n_START_SECTION_\nHist\xc3\xb2ria\n_START_PARAGRAPH_\nL\'Albereda era l\'antic acc\xc3\xa9s al Palau del Real des de la mar. Obert el 1677, en aquella \xc3\xa8poca tamb\xc3\xa9 se li anomen\xc3\xa0 el Prat de Val\xc3\xa8ncia per la seua amplitud i en refer\xc3\xa8ncia a l\'antic rahal o finca que abastava aquesta zona (vegeu Pla del Real). Durant els segles XVIII i XIX esdevingu\xc3\xa9 el lloc m\xc3\xa9s freq\xc3\xbcentat per nobles i burgesos valencians que amb les seus carrosses i berlines es passejaven a trav\xc3\xa9s dels seus dos carrers (tamb\xc3\xa9 anomenats salons). El 1932 l\'Ajuntament de Val\xc3\xa8ncia republic\xc3\xa0 contracta Javier Goerlich per a portar a terme la seua reforma. En l\'actualitat forma un passeig de poc m\xc3\xa9s d\'un quil\xc3\xb2metre entre el pont del Real i el pont d\'Arag\xc3\xb3, mentre que a les \xc3\xbaltimes dos d\xc3\xa8cades del segle XX es va ampliar fins al Cam\xc3\xad de Tr\xc3\xa0nsits, i posteriorment a inicis del segle XXI fins al seu estat actual.\n_START_SECTION_\nLes torretes\n_START_PARAGRAPH_\nDe la primitiva albereda s\'hi conserven les dues torres dites dels Guardes constru\xc3\xafdes el 1714 per ordre de l\'intendent Rodrigo Caballero i dedicades a Sant Felip i Sant Jaume. La teulada de cada una t\xc3\xa9 forma piramidal recoberta de teules vidriades blaves. A la fa\xc3\xa7ana llueixen els escuts de les fam\xc3\xadlies m\xc3\xa9s influents del segle XVIII, que simbolitzen el car\xc3\xa0cter aristocr\xc3\xa0tic de la nova Val\xc3\xa8ncia borb\xc3\xb2nica.\n_START_SECTION_\nL\'Albereda hist\xc3\xb2rica\n_START_PARAGRAPH_\nLa part hist\xc3\xb2rica o passeig corre dels Vivers municipals fins a la pla\xc3\xa7a de Saragossa, durant 1 km. \xc3\x89s connectada amb el paral\xc2\xb7lel passeig de la Ciutadella situat a l\'altra banda del riu per cinc ponts: el pont del Real, el pont de l\'Exposici\xc3\xb3, el pont de les Flors el pont de la Mar i el pont d\'Arag\xc3\xb3. S\'organitza en l\'avinguda principal, dues cal\xc3\xa7ades independents de tres carrils cada una amb zones d\'aparcament tant al centre com a les vores, dues franges de devesa a banda i banda, i una via de servei de dos carrils en sentit \xc3\xbanic (est-oest) adossat al nord. \xc3\x89s ac\xc3\xad que hi ha les Torretes dels Guardes. Un altre element important ubicat al passeig \xc3\xa9s la seu de l\'Arxiu del Regne de Val\xc3\xa8ncia._NEWLINE_L\'estaci\xc3\xb3 de metro situada davall del pont de l\'Exposici\xc3\xb3 fou dissenyada, igual que el pont, per l\'arquitecte valenci\xc3\xa0 Santiago Calatrava i va adoptar el nom en castell\xc3\xa0 d\'Alameda. D\xc3\xb3na servei a les l\xc3\xadnies 3 i 5.\n_START_SECTION_\nAmpliaci\xc3\xb3 de l\'Albereda\n_START_PARAGRAPH_\nLa part nova o avinguda, ja sense la tradicional devesa, discorre vora el jard\xc3\xad del T\xc3\xbaria entre la intersecci\xc3\xb3 girat\xc3\xb2ria de la pla\xc3\xa7a de Saragossa (on s\'inicien l\'avinguda d\'Arag\xc3\xb3 i l\'avinguda del Port) i l\'extrem oriental on la barrera de les vies del ferrocarril impedeixen la seua arribada al cementeri del Grau, al port de Val\xc3\xa8ncia i a la zona sud del Circuit urb\xc3\xa0 de Val\xc3\xa8ncia de Formula 1._NEWLINE_Al primer tram de l\'ampliaci\xc3\xb3 hi ha l\'entrada principal al Palau de la M\xc3\xbasica a m\xc3\xa9s d\'hotels i moderns edificis d\'oficines, com ara el Centre de Turisme de Val\xc3\xa8ncia (CdT), molt pr\xc3\xb2xim a les oficines del Val\xc3\xa8ncia CF. Al centre de la intersecci\xc3\xb3 girat\xc3\xb2ria front al pont de l\'\xc3\x80ngel Custodi, l\'avinguda de les Balears i el carrer d\'Eduard Bosc\xc3\xa0 hi ha una escultura en bronze "Homenatge al Llibre" de l\'artista castellonenc Joan Garc\xc3\xada Ripoll\xc3\xa9s._NEWLINE_A continuaci\xc3\xb3 s\'encreua amb l\'inici de l\'avinguda de Fran\xc3\xa7a i el pont del Regne, i a la intersecci\xc3\xb3 girat\xc3\xb2ria front el pont de Montolivet hi ha l\'escultura blava del Parotet, de l\'escultor Miquel Navarro, i l\'edifici de la Torre de Fran\xc3\xa7a, punt de refer\xc3\xa8ncia a la ciutat per ser el segon edifici m\xc3\xa9s alt de la ciutat. A l\'altra banda del pont hi ha les construccions de la Ciutat de les Arts i les Ci\xc3\xa8ncies de Santiago Calatrava._NEWLINE_En arribar al pont de l\'Assut de l\'Or, punt m\xc3\xa9s alt de la ciutat, junt al carrer de Menorca hi ha El Corte Ingl\xc3\xa9s conegut com el de l\'avinguda de Fran\xc3\xa7a i el centre comercial Aqua. A pocs metres arriba la fi de l\'actual passeig de l\'Albereda en arribar a la barrera que formen les vies del ferrocarril abans de ser soterrades baix el carrer d\'Eivissa i el carrer de la Serradora. A l\'altra banda de les vies hi ha el cementeri del Grau i part del Circuit urb\xc3\xa0 de Val\xc3\xa8ncia, sols obert durant la disputa del Gran Premi d\'Europa de Formula 1, per l\'entorn del port de Val\xc3\xa8ncia.'